ไทยเตรียมประชุมหารือกับเมียนมา เพื่อแก้ไขปัญหาการขาดแคลนแรงงานประมงทะเลในประเทศไทย
จากปัญหาการขาดแคลนแรงงานประมงในขณะนี้ ซึ่งตัวเลขความต้องการแรงงานภาคประมงในประเทศไทยอยู่ที่ประมาณ 50,000 คน กระทรวงแรงงานวางแนวทางแก้ไขปัญหา 2 ส่วน โดยจะอนุญาตให้แรงงานภาคประมงที่บัตรจะหมดอายุวันที่ 30 กันยายน นี้ จำนวนประมาณ 11,000 คน สามารถอยู่ทำงานต่อได้อีก 2 ปี โดยจะต้องมารายงานตัวเพื่อขออนุญาตทำงานต่อที่สำนักงานจัดหางาน 22 จังหวัดติดชายทะเล ระหว่างวันที่ 20 สิงหาคม-30 กันยายน 2561 ส่วนอีกประมาณ 42,000 คนที่ยังขาดแคลนอยู่ กระทรวงแรงงานเตรียมเจรจานำเข้าแรงงานต่างด้าวโดยวิธีข้อตกลงว่าด้วยการจ้างแรงงานต่างด้าวระหว่างประเทศไทยกับประเทศคู่ภาคี หรือ MOU จาก 4 ประเทศ ได้แก่ เมียนมา ลาว กัมพูชา และเวียดนาม

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน พร้อมด้วย นายจรินทร์ จักกะพาก ปลัดกระทรวงแรงงาน นายอนุรักษ์ ทศรัตน์ อธิบดีกรมการจัดหางาน และคณะ เดินทางไปสาธารรัฐแห่งสหภาพเมียนมา เพื่อประชุมหารือกับรัฐมนตรีว่าการกระทรวงแรงงาน ตรวจคนเข้าเมืองและประชากร สาธารณรัฐแห่งสหภาพเมียนมา ในเด็นการนำเข้าแรงงานต่างด้าวสัญชาติเมียนมา เพื่อแก้ไขปัญหาการขาดแคลนแรงงานประมงทะเลของไทย การประชุมดังกล่าวจะจัดขึ้น ณ กรุงเนปิดอว์ ประเทศสาธารรัฐแห่งสหภาพเมียนมา ในช่วงเวลา 09.30 น. ของวันพรุ่งนี้ (16 ส.ค.6)